  Анжелика Тихонова корреспондент 25-26 куарусёнэ Удмуртиын пыдын ветлыса шаерен тодматскон улосвылкуспо маршрут ортчоз. «Родниковый край – Удмуртия моя» ужрадэ элькунысь школаосын дышетскисьёсты но соослэсь кивалтӥсьёссэс пыриськыны ӧтё. Со сярысь «Федерация студенческого туризма Удмуртской Республики» улосвыл мер огазеяськонлэн пресс-службаез ивортӥз. Марафон «Лесная сказка» нылпи лагерьын радъяськоз. Отын пӧртэм ужрадъёс ортчозы, соос пыр пиналъёсты Удмуртиен тодматозы. Нош ваньзэ ас синмынызы адӟыны мылкыд карисьёслэн Вотка, Дэри, Сарапул ёросъёстӥ маршрутъёсъя ортчыны луонлыксы кылдоз. Кык нунал ӵоже пиналъёсты Кам шур дурысь но «Нечкинский» йӧскалык паркысь чебер интыосын тодматозы. Соос 25 иськемысен 100 иськемозь маршрут бырйыны быгатозы. Ужрадэ 10-20 адямиен группаосты кутозы. Пиналъёслэн арлыдзы 12-17 арес луыны кулэ. Куриськонъёсты 2021-тӥ арын 10-тӥ куарусёнозь кутозы. Походэ пыриськисьёслы маршрутэз ортчемзы сярысь гадьпус сётозы. Нош соос сьӧры ветлэм но ӧнерлыко программая дышетскем кивалтӥсьёс «Педагог дополнительного образования в области туристско-краеведческой деятельности» квалификация басьтозы. Дышетон 9-тӥ гудырикошконысен 25-тӥ куарусёнозь мыноз. Бордазы итӥськыны луонлык вань на. Ужрадлэн куронъёсыныз тодматскыны  луэ. Тодэ вайытом, Удмуртиын ужась но гуртын улӥсь егитъёслэн спортъя но туризмъя фестивальзы ортчоз. Тегъёс: Туризм Ижкар Удмуртия пиналъёс Удмуртиысьтуризм шаертодон  